IZVEDBENI SKLEP KOMISIJE (EU) 2022/101

z dne 24. januarja 2022

o osnutku odloka Kraljevine Nizozemske o napitkih in mleku za malčke, priglašenem v skladu s členom 12 Uredbe (ES) št. 1925/2006 Evropskega parlamenta in Sveta

(notificirano pod dokumentarno številko C(2022) 313)

(Besedilo v nizozemskem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1925/2006 Evropskega parlamenta in Sveta z dne 20. decembra 2006 o dodajanju vitaminov, mineralov in nekaterih drugih snovi živilom (1) ter zlasti člena 11(2), točka (b), in člena 12 Uredbe,

ob upoštevanju naslednjega:

(1) Uredba (ES) št. 1925/2006 o dodajanju vitaminov, mineralov in nekaterih drugih snovi živilom, ker ni predpisa Skupnosti, predvideva obveščanje in oceno novih nacionalnih predpisov, ki se med drugim nanašajo na prepoved ali omejitev uporabe nekaterih drugih snovi v proizvodnji določenih živil.

(2) V skladu s postopkom iz člena 12 v povezavi s členom 11(2), točka (b), Uredbe (ES) št. 1925/2006 so nizozemski organi 28. julija 2020 Komisijo obvestili o osnutku odloka, ki vsebuje pravila o živilih na osnovi beljakovin iz kravjega ali kozjega mleka, ki jim je bil dodan vsaj en vitamin, mineral ali druga snov in ki so namenjena za uporabo kot napitki za majhne otroke v starosti od enega do treh let (odlok na podlagi Zakona o živilih o napitkih in mleku za malčke).

(3) Člen 1 osnutka odloka določa opredelitev pojmov „napitek za malčke“ in „mleko za malčke“.

(4) Člena 3 in 4 osnutka odloka določata zahteve glede sestave „napitka za malčke“ in „mleka za malčke“, vključno z omejitvami uporabe nekaterih drugih snovi v smislu člena 2(2) Uredbe (ES) št. 1925/2006.

(5) Zlasti člen 3 osnutka odloka določa minimalne zahteve glede sestave beljakovin, maščob in ogljikovih hidratov, kot je določeno v Prilogi II k Delegirani uredbi Komisije (EU) 2016/127 (2).

(6) Poleg tega člen 4 osnutka odloka določa, da se za nekatere druge snovi uporabljajo zahteve glede sestave iz Priloge II k Delegirani uredbi (EU) 2016/127.

(7) Nizozemski organi menijo, da je osnutek ukrepa upravičen zaradi varovanja zdravja ljudi. Natančneje, nizozemski organi trdijo, da bi morali za zagotovitev, da majhni otroci uživajo varne količine „drugih snovi“, „mleko za malčke“ in „napitki za malčke“ izpolnjevati enake zahteve glede sestave za „druge snovi“, kot so določene v harmonizirani zakonodaji za nadaljevalne formule.

(8) V skladu s členom 12 Uredbe (EU) št. 609/2013 Evropskega parlamenta in Sveta (3), ki od Komisije zahteva, da analizira, ali so potrebni posebni predpisi za mlečne napitke in podobne proizvode, namenjene majhnim otrokom, je Komisija 31. marca 2016 sprejela poročilo (4). V tem poročilu je bilo ugotovljeno, da posebne določbe za to kategorijo živil niso potrebne, saj lahko pravilna in popolna uporaba splošnega okvira živilske zakonodaje Evropske unije ustrezno ureja sestavo mlečnih napitkov za majhne otroke in sporočanje značilnosti proizvodov. Take ugotovitve so temeljile na znanstvenem mnenju Evropske agencije za varnost hrane (v nadaljnjem besedilu: Agencija) o formulah za majhne otroke, izdanem leta 2013 (5), v katerem je sklenila, da „ni mogoče ugotoviti edinstvene vloge“ teh proizvodov in da „jih ni mogoče šteti za nujne za zadovoljevanje prehranskih potreb majhnih otrok“ v primerjavi z drugimi živili, ki se lahko vključijo v njihovo običajno prehrano.

(9) Zato se od 20. julija 2016 mlečni napitki za majhne otroke štejejo za običajna živila in zanje veljajo izključno horizontalna pravila živilske zakonodaje Evropske unije.

(10) Če država članica sprejme ukrep, ki ovira trgovino, ta ukrep ne bi smel posegati v člena 34 in 36 Pogodbe ter bi moral biti ustrezen in sorazmeren z upravičenim ciljem, ki ga je treba doseči. Kar zadeva sorazmernost, ukrep ne bi smel presegati tistega, kar je potrebno za učinkovito zaščito upravičenega cilja.

(11) Nizozemski organi niso predložili nobenih znanstvenih dokazov v podporo svoji trditvi, da je treba na nacionalni ravni sprejeti dodatne predpise, niti niso dokazali in utemeljili nobenega tveganja za zdravje ljudi, do katerega bi prišlo, če „napitki za malčke“ in „mleko za malčke“ ne bi izpolnjevali takih zahtev glede sestave. Namesto tega so pojasnili, da nizozemski zdravstveni svet trenutno izvaja raziskave o prehranskih standardih in prehrani otrok od rojstva do starosti dveh let ter da se na podlagi teh rezultatov in nasvetov lahko razmisli o prilagoditvi osnutka odloka.

(12) Poleg tega nizozemski organi niso predložili znanstvenih dokazov, ki bi postavili pod vprašaj znanstveno mnenje Agencije iz leta 2013 (6), na katerega se je Komisija oprla v svojem poročilu, sprejetem leta 2016. V sklepih poročila Komisije iz leta 2016 o mlečnih napitkih in podobnih proizvodih, namenjenih majhnim otrokom, je bilo ugotovljeno, da posebne določbe o zahtevah glede sestave, kakor so navedene v priglašenem osnutku za živila, ki jih uživajo majhni otroci, niso potrebne.

(13) Nizozemski organi zato niso predložili nobene znanstvene utemeljitve, ki bi utemeljila potrebo po določitvi posebnih zahtev glede sestave v zvezi z „drugimi snovmi“ za proizvode, ki se tržijo kot „napitki za malčke“ in „mleko za malčke“.

(14) V skladu z določbami člena 12(2) Uredbe (ES) št. 1925/2006 se je Komisija 5. oktobra 2020 posvetovala s Stalnim odborom za prehranjevalno verigo in zdravje živali.

(15) Na podlagi teh ugotovitev je Komisija 27. januarja 2021 v skladu s členom 12(3) Uredbe (ES) št. 1925/2006 podala negativno mnenje o priglašenem osnutku, zlasti v zvezi s členoma 3 in 4 priglašenega osnutka, in mora uporabiti postopek iz člena 12(3) navedene uredbe.

(16) Nizozemske organe bi bilo zato treba pozvati, naj ne sprejmejo členov 3 in 4 zadevnega osnutka odloka, saj glede na zgornje ugotovitve niso predložili ustreznih utemeljitev za njuno sprejetje, Komisija pa je v zvezi z navedenima členoma 27. januarja 2021 podala negativno mnenje.

(17) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Edini člen Kraljevina Nizozemska na podlagi ugotovitev iz negativnega mnenja Komisije in tega sklepa ne sprejme členov 3 in 4 osnutka odloka na podlagi Zakona o živilih o napitkih in mleku za malčke, ki ga je Komisiji priglasila v skladu s členom 11(2), točka (b), Uredbe (ES) št. 1925/2006 in glede katerega je Komisija podala negativno mnenje, ki je bilo nizozemskim organom poslano 27. januarja 2021. Ta sklep je naslovljen na Kraljevino Nizozemsko.

V Bruslju, 24. januarja 2022 Za Komisijo Stela KIRIAKIDES članica Komisije

(1) UL L 404, 30.12.2006, str. 26.

(2) Delegirana uredba Komisije (EU) 2016/127 z dne 25. septembra 2015 o dopolnitvi Uredbe (EU) št. 609/2013 Evropskega parlamenta in Sveta glede posebnih zahtev za sestavo in informacije pri začetnih formulah za dojenčke in nadaljevalnih formulah ter glede zahtev za informacije o hranjenju dojenčkov in majhnih otrok (UL L 25, 2.2.2016, str. 1).

(3) Uredba (EU) št. 609/2013 Evropskega parlamenta in Sveta z dne 12. junija 2013 o živilih, namenjenih dojenčkom in majhnim otrokom, živilih za posebne zdravstvene namene in popolnih prehranskih nadomestkih za nadzor nad telesno težo ter razveljavitvi Direktive Sveta 92/52/EGS, direktiv Komisije 96/8/ES, 1999/21/ES, 2006/125/ES in 2006/141/ES, Direktive 2009/39/ES Evropskega parlamenta in Sveta ter uredb Komisije (ES) št. 41/2009 in (ES) št. 953/2009 (UL L 181, 29.6.2013, str. 35).

(4) Poročilo Komisije Evropskemu parlamentu in Svetu o formulah za majhne otroke (COM(2016) 169 final).

(5) Odbor EFSA za dietetične izdelke, prehrano in alergije, 2013, „Scientific Opinion on nutrient requirements and dietary intakes of infants and young children in the European Union“, EFSA Journal 2013;11(10):3408.

(6) Prav tam.